stanford-oval/wikipedia huggingface dataset:
משה לנצט
מחקרים, חידושים ותפקידים ציבוריים

אחת מפעילויותיו הראשונות של לנצט בבית החולים קפלן (בשנת 1960) הייתה הכנסת השימוש ב- vacuum extractor, מכשיר ואקום המסייע לחילוץ תינוקות שנקלעו למצבי מצוקה בלידה. פעילויות פורצות דרך אחרות הסתמכו על תקופות התמחות שלו בכמה בתי חולים אירופיים בתחילת שנות ה-60. בפריז, יחד עם פרופ' ראול פאלמר (Prof. Raoul Palmer) הוא התמחה בתחום הלפרוסקופיה, והיה הראשון בישראל שהטמיע את השיטה, כמו גם את טכניקת ההיסטרוסקופיה. לאחר מכן בגלאזגו, עבד עם פרופ' מלקולם פרגוסון-סמית (Prof. Malcolm Ferguson-Smith) במעבדת הציטוגנטיקה (תחום בביולוגיה המגשר בין הגנטיקה והביולוגיה התאית) של בית החולים המלכותי של גלאזגו, דבר שהוביל לייסודה של מעבדת ציטוגנטיקה בבית החולים קפלן. מעבדה זו הייתה בזמנו היחידה מסוגה שהשתייכה למחלקה גינקולוגית בישראל. בתחום זה תרם לנצט משמעותית לחקר פגמים כרומוזומליים בעוברים. שני עשורים לאחר מכן היוותה מעבדת הציטוגנטיקה את הגרעין לביסוסה של הפעילות הענפה של בית החולים קפלן בתחום ההפריה החוץ-גופית.
פרופ' לנצט שירת במספר תפקידים לאומיים בנוסף להיותו ראש מחלקת היולדות בקפלן משך 20 שנה. הוא היה נשיא האיגוד הישראלי למיילדות וגינקולוגיה, המזכיר הראשון של האגודה הישראלית לחקר הפריון (איל”ה) ונשיא האיגוד הישראלי לתכנון המשפחה. בחירתו כאחד ממקימי האיגוד הישראלי לחינוך מיני הייתה תוצאה של פעילות פורצת דרך בתחום זה בישראל, שכללה הרצאות רבות לצעירים ברחבי הארץ ומינויו לאחד משני היושבי ראש של הכינוס הבינלאומי הראשון לחינוך מיני שהתקיים בתל אביב בתחילת שנות ה-70. פעילות זו הגיעה לשיאה עם פרסומו של הספר הפופולרי "מאחורי עלה התאנה" (1972) וכתיבה משותפת של הספר “Adolescent sexuality” שיצא לאור בארצות הברית ב-1980 וסיכם את תוצאותיו של אחד ממחקרי השדה הנרחבים ביותר בעולם בתחום זה, אשר בוצע בישראל.
ספרים ופרסומים

"הלידה; הדרכה ללידה טבעית" (1968)
"מאחורי עלה התאנה: הסברה מינית לצעירים" (1971)
"חיי אשה: מנערות לשיבה"
"Adolescent sexuality” (נכתב על ידי דניאל הרצוג, בשיתוף לנצט ושלושה רופאים אחרים. יצא בארצות הברית ב-1980)
פרופ' לנצט פרסם 160 מאמרים מדעיים ונשא כ-100 הרצאות בכנסים ברחבי העולם. רבים מהם היו מבוססים על שש עשרה עבודות הדוקטורט שהנחה, ושיתופי הפעולה הפוריים והרבים שהיו לו עם תלמידיו ועמיתיו. המחקר הרפואי שנעשה תחת הדרכתו כלל נושאים כגון: בעיות פוריות, perinatology, אונקולוגיה גינקולוגית. כמה מעבודותיו המצוטטות ביותר הן מחקרים המתייחסים למחלות גנטיות כמו neurofibromatosis, סיסטיק פיברוזיס, תופעות הקשורות להריון כמו בעיות גדילה בתאומים, ותופעות לוואי של ניתוחים רחמיים כמו "תסמונת אשרמן". כמה מן המחקרים בוצעו תוך שיתוף פעולה עם מדענים במכון ויצמן למדע.
לנצט היה המייסד והעורך הראשי של כתב העת הישראלי למיילדות וגינקולוגיה. הוא נשאר בתפקיד זה 11 שנים. 10 כרכים יצאו לאור בעריכתו.
מערת לאס מונדאס

ציור של סוס במערת לאס מונדאס
מערת לאס מונדאס (בספרדית: Cueva de Las Monedas, מילולית "מערת המטבעות") היא אתר ארכאולוגי במועצה העירונית פואנטה וייסגו (ספ') בקהילה האוטונומית קנטבריה בצפון ספרד. המערה שוכנת בגובה 180 מטרים מעל גובה פני הים על המדרון הדרום-מערבי של הר קסטיו, והיא אחת מהמערות במכלול המכונה "המערות של מונטה קסטיו" (Las cuevas del monte Castillo). ביולי 2008 היא נכללה באתר המורשת העולמית "מערת אלטאמירה ואמנות המערות בתקופת האבן המוקדמת בצפון ספרד" של ארגון אונסק"ו.
הכניסה למערה התגלתה בטעות באפריל 1952, במהלך בירוא האזור לפני נטיעת חורשת אקליפטוסים. בגלל עצמות הדוב שנמצאו במערה, נקראה בתחילה מערת הדובים (Cueva de Los Osos). כאשר במהלך המשך הבדיקה באתר התגלה מסתתר מהמאה ה-16 עם מטבעות מימי המלכים הקתוליים, אחד מהם מ-1563, שונה שמו למערת המטבעות (Cueva de Las Monedas).
אורכה של המערה 800 מטרים, המערה הארוכה ביותר במכלול המערות של מונטה קסטייו, שמתוכם אפשר לבקר ב-160 המטרים הראשונים. היא כוללת תצורות מערות רבות (נטיפים, זקיפים, תצורות קרסט צבעוניות ועמודים (Stalagnate)). בשכבות העליונות נמצאו מעט ממצאים מתקופת הברונזה: מרצעים מארד, גרזני אבן ושברי חרסים. מתחתם היו כלי אבן מהתקופה הפלאוליתית העליונה. כמה מטרים מהכניסה יש קיר קטן עם ציורים בפחם של 17 בעלי חיים וסימנים מופשטים בצורת נקודות וקווים. בעלי החיים המיוצגים כוללים סוסים, ביזונים, איילים, יעלים ודוב מערות. ציורים אלה מגיעים מסוף עידן הקרח האחרון, ומתוארכים כ-12 אלף שנים לפנה"ס.
הערות שוליים

1 2  LAS MONEDAS CAVE, Spain's official tourism website
1 2  El Castillo y Las Monedas, prehistory and archeology in Cantabria
| --- | --- |
בקרת זהויות :  SUDOC: 147220823  VIAF: 316430230   WorldCat (עם VIAF): 316430230
מותה של אליזבת השנייה

המלכה אליזבת השנייה מובאת למנוחות
מותה של אליזבת השנייה, מלכת הממלכה המאוחדת ושאר ממלכות חבר העמים הבריטי, אירע ב-8 בספטמבר 2022 בשעה 15:10, בטירת בלמורל שבסקוטלנד. המלכה הייתה בת 96 במותה. ההודעה הרשמית על פטירתה פורסמה בשעה 18:30 לפי שעון הממלכה המאוחדת. קודם לכן באותו היום נותרה המלכה בטירתה בהשגחה צמודה של רופאיה.
עם מותה נפתח באופן רשמי מבצע גשר לונדון, תוכנית מבצעית המפרטת את תהליכי הארגון של הלווייתה וימי האבל.
הידרדרות מצב בריאותה

עם מות בעלה, הנסיך פיליפ, דוכס אדינבורו, באפריל 2021, החל מצבה הבריאותי להידרדר בהתמדה. באוקטובר 2021 החלה להיעזר במקל הליכה במהלך טקסים ציבוריים, כמו בעת שהותה בבית החולים ובוועידת האומות המאוחדות לשינוי אקלים בגלאזגו.
בפברואר 2022, במהלך מגפת הקורונה בממלכה המאוחדת, נמצאה המלכה חיובית לנגיף. הסימפטומים שלה תוארו בידי צוותה הרפואי כקלים, והיא אף בהצהרתה הרשמית לאומה הסבירה שמחלת הקורונה מעייפת ומתישה את האדם מאוד. בהתחשב בהשפעות הבריאותיות של נגיף הקורונה, בעיקר עבור אוכלוסיית הקשישים, הייתה דאגה נרחבת לשלומה באותה עת. עם זאת, שבה לתפקידה ב-1 במרץ.
ביוני נעדרה מטקס יובל הפלטינה למלכותה. מספר כלי תקשורת טענו כי היעדרותה נעוצה בתחושת אי הנוחות כשהרגישה במהלך חגיגות יום הולדתה הרשמי, בהן הייתה מרותקת במידה רבה למרפסת שלה.
אליזבת נכחה בחגיגות ההודיה לנסיך פיליפ במנזר וסטמינסטר ב-29 במרץ, אך לא הצליחה להשתתף בטקס השנתי של יום חבר העמים הבריטי באותו החודש או בטקסים המלכותיים לקראת יום שישי הטוב. היא החמיצה את טקס פתיחת הפרלמנט במאי בפעם הראשונה זה 59 שנים (אליזבת נעדרה מטקס זה ב-1959 וב-1963, כיוון שהייתה בהיריון עם הנסיך אנדרו, דוכס יורק והנסיך אדוארד, דוכס אדינבורו בהתאמה). צ'ארלס, נסיך ויילס בנה והנסיך ויליאם, דוכס קיימברידג' נכדה נכחו במקומה בטקס.
ב-6 בספטמבר, יומיים לפני מותה, נועדה אליזבת עם ליז טראס, ומינתה אותה לראש ממשלת הממלכה המאוחדת. ב-7 בספטמבר, בהתאם לעצת רופאה, נדחתה פגישתה עם שרי הממשלה וטקס השבעתם המסורתי.
ציר זמן > 8 בספטמבר

בשעה 6:50 בבוקר הוטס צ'ארלס בנה לטירת בלמורל ממשכנו בווינדזור באמצעות מסוקה של המלכה. הוא הגיע לבלמורל לאחר 40 דקות. אן, הנסיכה המלכותית, כבר שהתה בטירה וחיכתה לשאר בני המשפחה להצטרף אליה. קמילה, רעייתו של צ'ארלס, נסעה גם היא למקום, אם-כי לא ברור האם התלוותה לבעלה או הגיעה לבדה. ליז טראס קיבלה עדכון על מצבה הבריאותי הקשה של אליזבת ממזכיר הממשלה סיימון קייס.
בשעה 12:00, במהלך נאומו של ראש האופוזיציה בממלכה קיר סטארמר, הועברה ההודעה על מצבה הבריאותי המידרדר באמצעות פתקים לבכירי ממשלתה של טראס. בערך בשעה 12:30 בצהריים הודיעו רשויות ארמון בקינגהאם כי המלכה נמצאת תחת פיקוח רפואי בטירת בלמורל. בהצהרה נכתב: ”לאחר הערכה נוספת הבוקר, רופאיה של המלכה מודאגים ממצבה הבריאותי. לכן, הציעו לה להישאר תחת השגחה רפואית. המלכה נחה בטירת בלמורל”.
הנסיך ויליאם, הנסיך אדוארד ואשתו סופי והנסיך הארי הודיעו על כוונתם לנסוע לבלמורל, בעוד שקתרין ומייגן שהו בווינדזור ובלונדון בהתאמה. בשעה 12:40 הופסקו כל שידורי התוכניות של שלוחות ה-BBC לטובת עדכונים שוטפים על מצבה של המלכה.
דווח כי בסביבות השעה 14:00 כי רשות השידור הבריטית ה-BBC השעתה את לוח שידוריה עד השעה 18:00 כדי לסקר באופן רציף את מצבה הבריאותי של המלכה. כל כתבי השידור החליפו את בגדיהם לחליפות שחורות. דיווחים שוטפים על מצבה שודרו בערוצים נוספים בממלכה: ITV, ערוץ 4 וערוץ 5.
לפי תעודת הפטירה שלה, שפורסמה שבועות מאוחר יותר, הלכה המלכה לעולמה בשעה 15:10 אחר הצהריים, כתוצאה מ'גיל מבוגר'.
בשעה 15:00 צייצה כתבת ה-BBC ילדה חקים, לפני ההודעה הרשמית, על מותה של המלכה. דקות לאחר מכן מחקה את הציוץ. בשעה 16:30 התבשרה ראש הממשלה ליז טראס על מותה של המלכה.
בשעה 18:30 נודע באופן רשמי באמצעות חשבון הטוויטר של בית המלוכה על מותה.
המלכה נפטרה בשלווה בבלמורל אחר הצהריים.
המלך והמלכה הרעיה יישארו בבלמורל הערב וישובו ללונדון מחר.

יום חמישי, 8 בספטמבר 2022
המקור באנגלית
The Queen died peacefully at Balmoral this afternoon.
The King and Queen Consort will remain at Balmoral this evening and will return to London tomorrow.

Thursday, 8th September 2022
דקה לאחר מכן הודעה טלוויזיונית ראשונה על מותה שודרה על ידי הו אדוארדס ב-BBC. לאחר מכן הושמע המנון הממלכה המאוחדת. ההערכה היא שלפחות 16 מיליון בני אדם בבריטניה צפו בהודעה על המוות באותה עת.
בהתאם לפרוטוקול מבצע גשר לונדון, דגל הממלכה המאוחדת בארמון בקינגהאם הורד לחצי התורן. בנוסף, דגלי הממלכה המאוחדת שבדאונינג 10 וטירת בלמורל הורדו גם הם לחצי התורן. הנס המלכותי של סקוטלנד הורד לחצי התורן בארמון הולירוד, וכך גם דגל ויילס שבארמון קרדיף. מאות אנשים התאספו מחוץ לשערי הארמון בלונדון בזמן ההכרזה. אחרים, בעיקר אנשי ציבור, פרסמו את תנחומיהם ברשתות החברתיות.
גילויי אבלות על מותה של המלכה
היוניון ג'ק מונף בחצי התורן מעל ארמון בקינגהאם
פרחים שהושארו על-ידי אבלים באנדרטת המלך ג'ורג' השישי והמלכה האם, הוריה של אליזבת השנייה
תמונתה של המלכה שהוצבה לאות אבל על מותה בוולוויץ'
קהל אבלים מחוץ לארמון בקינגהאם
ציר זמן > 9 בספטמבר

המלך צ'ארלס השלישי והמלכה קמילה נסעו מבלמורל לארמון בקינגהאם, ובירכו את הקהל המתאבל מחוץ לשעריו. לאחר מכן המלך ערך פגישה אישית עם קהל מצומצם עם ראש הממשלה אליזבת טראס לפני שחלק כבוד לאמו בהודעה ששודרה בפומבי. בארמון וסטמינסטר התאספו חברי פרלמנט כדי להקריא את הודעות הנחמה והמחווה שלהם.
בנאום הראשון של צ'ארלס כמלך בריטניה, הוא הכריז על תקופת אבל שצפויה להימשך כשבעה ימים לאחר הלווייתה הממלכתית של המלכה. הורו להנמיך את כל הדגלים בבתי המלוכה לחצי התורן למעט דגלי הנס המלכותי של הממלכה המאוחדת, אשר בהתאם לפרוטוקול ותיק והן לרצון המלכה, ימשיך להתנוסס בתורן מלא בכל פעם שהמלך נמצא בכל אחד מהאזורים. כל בתי המגורים המלכותיים יהיו סגורים עד לאחר ההלוויה הממלכתית. 96 מטחי כבוד נורו מתותחים בהייד פארק על ידי חיל המלך (אנ'), במצודת לונדון על ידי חברת הארטילריה הנכבדה, בטירת אדינבורו על ידי רגימנט הארטילריה המלכותי, בטירת קרדיף (אנ'), בסטונהנג' על ידי גדוד 104 של ארטילריה מלכותית, בטירת קרנרפון, בגני מוזיאון יורק, ועל סיפון ספינות הצי המלכותי. ספר תנחומים מקוון הוקם באתר המשפחה המלכותית. פעמוני כנסיות צלצלו במנזר וסטמינסטר, קתדרלת סנט פול ובכנסיות אחרות ברחבי בריטניה. בטירת וינדזור, פעמון סבסטופול, שמצלצל רק לציון מותם של בכירי המלוכה, צלצל 96 פעמים, פעם בדקה מ-12:00 עד 13:35, לציון 96 שנות חייה של המלכה. ממשלת בריטניה פרסמה הנחיות שיחלו לאורך תקופת האבל הלאומית, וקבעה כי עסקים, שירותים ציבוריים, משחקי ספורט ומקומות ציבוריים אינם מחויבים להיסגר.
בקתדרלת סנט פול התקיים בשעה 18:00 טקס תפילה ואבל בהשתתפות פוליטיקאים בכירים ו-2,000 אנשי ציבור. בטקס נוגן הביצוע הרשמי הראשון של "God Save the King". ראש הממשלה והבישוף של לונדון אמרו הספדים, והארכיבישוף מקנטרברי אמר ברכות ותפילות.
ציר זמן > 10 בספטמבר

בשעה 11:00 נערך מטח כבוד המסורתי במצודת לונדון, טירת קרדיף, טירת אדינבורו, ארמון קורנט, גיברלטר ובסיסים ותחנות ימיות לרגל כניסתו של צ'ראלס לתפקיד המלוכה. לאחר טקס ההכרזה בירך המלך את פני ההמונים מחוץ לארמון בקינגהאם. כבישים מרכזיים באדינבורו נסגרו כהכנה לתהליך העברת ארון הקבורה של אליזבת מבלמורל לארמון הולירודהאוס ומשם לקתדרלת סנט ג'יילס. מועצת עיריית אדינבורו הייתה אחראית על הארגון בתמיכה של הממשלה והמשטרה המדינית. שלושת ילדיה הצעירים של המלכה: הנסיכה אן ובעלה סר טימותי לורנס, הנסיך אנדרו והנסיך אדוארד ואשתו סופי, יחד עם חמישה מנכדיה: פיטר פיליפס, זארה טינדל, ביאטריס, יוג'יני ולואיז צפו במחוות של העם מחוץ לבלמורל. בניו של המלך, הנסיכים ויליאם והארי הוצבו יחד עם נשותיהם מחוץ לטירת וינדזור כדי לקבל את פני הבאים.
חברי פרלמנט בכירים, כולל ראש הממשלה ליז טרוס, נשבעו שבועת אמונים לצ'ארלס השלישי. ארמון בקינגהאם הודיע כי הלווייתה הממלכתית של אליזבת תיערך ב-19 בספטמבר. ממשלת בריטניה הודיעה לאחר מכן שתאריך זה יצוין כיום חג לאומי. המלך והמלכה ערכו פגישה עם הארכיבישוף מקנטרברי בארמון בקינגהאם. לאחר מכן נפגש המלך עם ראש הממשלה בפעם השנייה ועם מנהיגי מפלגות האופוזיציה.
באותו היום נאם גסטון בראון, ראש ממשלת אנטיגואה וברבודה, אחת מממלכות חבר העמים הבריטי ובירך את צ'ארלס על הכתרתו למלך. אולם הוא הוסיף כי משאל עם בשאלה "האם אנטיגואה וברבודה תהפוך לרפובליקה" עשוי להתקיים בתוך שלוש שנים.
ציר זמן > 11 בספטמבר

ב-11 בספטמבר בשעה 10:06 עזב ארון הקבורה של המלכה, כשהוא עטוף בגרסה הסקוטית לנס המלכותי של הממלכה המאוחדת ועליו זר דליה את בלמורל לחדר הכס בארמון הולירודהאוס באדינבורו, שם הוא שהה עד אחר הצהריים של 12 בספטמבר. ההעברה ערכה כשש שעות, והארון עבר בין הערים אברדין, דנדי ופרת'. בשעה 16:23 הגיעו הנסיך אנדרו, הנסיך אדוארד ואשתו לארמון, והארון עבר במספר אתרי הנצחה שהוקמו במהלך חייה של אליזבת.
המלך נועד עם מזכ"ל חבר העמים בארמון בקינגהאם, ולאחר מכן אירח יחד עם אשתו את הנציבים העליונים בחדר הקשת בארמון. חברי פרלמנט המשיכו לחלוק כבוד למלכה במשכנים, ואילו הפרלמנט הוולשי אף פתח את מליאתו בדקה דומייה לזכרה.
BBC One החלה לחזור ללוח השידורים הרגיל שלה, לאחר שהקדישה את זמנה לסיקור חדשות מתמשך מאז מותה של המלכה. ITV, ערוץ 4 וסקיי החלו לשדר פרסומות, שלא הוצגו מאז הוכרז מותה של המלכה.
ההלוויה הממלכתית

הלוויית המלכה אליזבת השנייה נערכה בלונדון בהשתתפות מנהיגים מרוב מדינות העולם, ובהם, נשיא ארצות הברית, ג'ו ביידן והנשיא יצחק הרצוג.
אבלות

בהתאם לפרוטוקול מבצע גשר לונדון, דגל הממלכה המאוחדת בארמון בקינגהאם הורד לחצי התורן. מאות אנשים התאספו מחוץ לשערי הארמון בלונדון בזמן ההכרזה. אחרים, בעיקר אנשי ציבור, פרסמו את תנחומיהם ברשתות החברתיות. דגלי גבעת הפרלמנט באוטווה והקפיטול בוושינגטון די. סי. הורדו לחצי התורן גם כן. נשיא ארצות הברית ג'ו ביידן ורעייתו ג'יל פרסמו את הספדם בטוויטר, כמו גם שאר נשיאי המדינה לשעבר, כגוון דונלד טראמפ, ברק אובמה, ג'ורג' בוש, וביל קלינטון. ביידן הורה להוריד את כל דגלי ארצות הברית לחצי התורן עד השקיעה ביום קבורתה של המלכה.
המלך החדש

בנה הבכור, צ'ארלס, נסיך ויילס, שהיה הראשון בסדר הירושה לכתר הבריטי, הפך למלך בריטניה, ושמו המלכותי הוא "צ'ארלס השלישי".
מרונדרה

| --- | --- |
 מדינה:  זימבבואה זימבבואה
 מחוז:  משונלנד המזרחית
 תאריך ייסוד:  1913 
 גובה:  1,688 מטרים
 אוכלוסייה:  ‏
  ‑ בעיר:  68,017 (2017)
 קואורדינטות:  18°11′S 31°32′E﻿ / ﻿18.183°S 31.533°E﻿ / -18.183; 31.533
 אזור זמן:  UTC +2
  מפת מיקום  מפה מפורטת   (למפת זימבבואה מוגדלת) הארארה מפל ויקטוריה בולאוואיו מוטארה קאריבה מ ו ז מ ב י ק  דרא"פ זמביה בוטסואנהמרונדרה(למפת זימבבואה רגילה) הארארה מפל ויקטוריה בולאוואיו מוטארה קאריבה מ ו ז מ ב י ק  דרא"פ זמביה בוטסואנהמרונדרה  he tabBackground:;tabBorder:#aaa;defaultTab:0;
 
מרונדרה (באנגלית ובשונה: Marondera; נודעה בעבר בשם מרנדלסי, באנגלית: Marandellas) היא בירת מחוז משונלנד המזרחית (Mashonaland East) בזימבבואה. העיר שוכנת במזרח זימבבואה, כ-72 ק"מ מבירת המדינה הארארה איתה היא קשובה בכביש A3 שעבוד דרך ברומלי.
היסטוריה

באזור היה קיים יישוב בו התגורר ראש השבט המקומי. לאחר התקוממות נגד הבריטים בשנת 1896, היישוב עבר מספר קילומטרים מזרחה ובשנת 1943 קיבל הכרה כעיר. בתקופת מלחמת הבורים במקום הוקם בסיס צבאי להתארגנות כוחות בריטניה לפני העברתם לחזית הלחימה. במהלך מלחמת העולם השנייה בעיר התיישבו פליטים מפולין.
רוב אוכלוסיית העיר היא מקומית, אך קיימת קהילה משמעותית של יוצאי אירופה.
העיר ידוע במוסדות ההשכלה, לרבות מכונים להשכלה גבוהה.
העיר מהווה מכרז תעסוקה לתושבי האזור ומתקיים בו שוק מקומי מרכזי. בנוסף לכך קיימת תעשייה של עיבור תוצרת חקלאית.
גאוגרפיה

העיר שוכנת באזור אקלים ימי עם טמפרטורת ממוצעת בינואר של 26 מעלות וביוני כ-16 מעלות. רוב הגשמים יורדים במהלך הקיץ.
משה דאנון

| --- | --- |
 לידה:  פורטוגל
 פטירה:  פאס
 מדינה:  ספרד, מרוקו השושלת הווטאסית
 מקום מגורים:  פורטוגל, פאס מרוקו
 מקום פעילות:  פורטוגל, פאס
 השתייכות:  אחרונים
 תחומי עיסוק:  תלמוד והלכה
 רבותיו:  יצחק אבוהב 
 בני דורו:  רבי חיים גאגין
 חתימה:   
 
רבי משה דאנון (חי במאה ה-15 וה-16), היה חכם תלמודיסט ופוסק הלכה מחכמי פורטוגל. לאחר גירוש פורטוגל התיישב בפאס שבמרוקו. חיבר את הספר "כללי התלמוד".
תולדות חייו

רבי משה נולד לאביו יוסף בספרד או פורטוגל. למד אצל רבי יצחק אבוהב, ראש ישיבה בקסטיליה ומגדולי התורה המפורסמים ביותר במקום. רבי משה מכנה את עצמו "הספרדי" וכותב כי הוא "מגרושי קסטליה", אך הוא גם מציין כי היה מתושבי העיר קוימברה שבפורטוגל, וכנראה עבר לשם לאחר גירוש ספרד. בשנת ה'רנ"ז, עת גירוש פורטוגל, היגר רבי משה דאנון אל העיר פאס. באותה השנה אנו מוצאים אותו משיב לנגיד קהילת התושבים במלכות פאס עמי שאול בן שם טוב, כשאליו מצטרף רבי יצחק אמריליו, בעניין תוקפה של תקנה שהתקינו המגורשים, ותיקפו אותה בחרם ובנידוי על דעת רבים, בעניין מינוי למשרת נגיד על קהילות המגורשים.
תשובה זו יחד עם עוד תשובה נוספת מרבי משה העוסקת בארגון חיי הקהילה בפאס, ומצויים באוטוגרף של ספרו "כללי התלמוד", ונדפסו מתוכו על ידי רבי יעקב משה טולידאנו.
כתביו > ספר כללי התלמוד

את ספרו "כללי התלמוד" כתב רבי משה בעיר פאס שבמרוקו, מפני יראת השכחה שעלולה לפקוד אותו. הוא שילב בתוכנו תשובות הלכתיות שהשיב לנגידי הקהילה היהודית בפאס.
הספר כולל פרקים מיוחדים על מבנה הסוגיה התלמודית, כאשר מושם דגש למילות ההכוונה של התלמוד, כן מוקדש מאמר נרחב לאופניים הייחודיים שבהם נוקט התלמוד על מנת ליישב סתירות וקשיים במשניות וברייתות ומהן. כמו כן, הוא הקדיש ביאור נרחב מוקדש למידות שהתורה נדרשת בהן. נושאים נוספים: שמות חכמי התלמוד, פירוט למסכתות ופרקי התלמוד, דבברים הנצרכים לרב ולתלמיד, ובהן ענייני אתיקה, מידות וכללי התנהגות.
חלק נוסף שתופס מקום נרחב בספר הוא דרכי לימוד התלמוד, ובו כללים מיוחדים כיצד לעיין ברש"י ובפירוש הרמב"ן. הוא הביע הערכה מיוחדת לדיוק שבפירושו של רש"י אשר לדבריו מיישב קושיות רבות לעיתים באות אחת, ובד בבד התבטא בחריפות כנגד שיטת הפלפול שרווחה בצרפת ואשכנז, וכפי שהביא בשמו החיד"א:
והבאים אחריו (-אחרי רש"י) אמרו: כל (-כתבי) חכמי צרפתה השלך לאשפתא, חוץ מפרשנדתא ובן פורתא. רוצה לומר, חוץ מרש"י מפרש התורה ורבינו יוסף טוב עלם
בד בבד הוא חלק שבחים יוצאי דופן לרבנו תם.
כתביו > ספר כללי התלמוד > ביאור מושגים הלכתיים

תחום נוסף שתופס מקום נרחב בספר הוא ביאור למגוון רחב של מושגים הלכתיים מן התלמוד, כגון: טומאה וטהרה, רוב, מנהגים, ענייני נדרים וחרמים. אחד ההסברים המפורסמים המופיעים בכתביו של רבי משה, אותו כתב בשם רבי יצחק אבוהב רבו, שקיבל גם הוא את הדברים מרבו, רבי יצחק קנפנטון - הוא ההסבר לדין כל קבוע כמחצה על מחצה. לפי דין זה ספק שנוצר באובייקט הקבוע במקומו לא חל עליו דין "רוב", אלא הדבר ספק ("מחצה על מחצה"). לכן, בשר שנקנה מאיטליז מסוים ואין ידוע כעת איזה הוא, וברוב האיטליזים שבעיר בה נקנה הבשר נמכר בשר כשר ובמיעוטם נמכר בשר טרף - הבשר טרף. לעומת זאת, חתיכת בשר שנמצאה בעיר זו כשרה, משום שהולכים אחר הרוב ורוב האיטליזים כשרים. רבי משה מסביר שהסיבה לכך שב"קבוע" לא דנים דין "רוב", בניגוד לדין התורה ללכת בספקות אחר הרוב, נעוצה בכך שהספק בדבר הקבוע תלוי גם בבחירת האדם, ומאחר שכך וייתכן שהאדם בחר באובייקט ספציפי ולא באובייקט הבא מן הרוב. אך אובייקט הפורש מתוך קבוצה של אובייקטים באקראי, ללא התערבות של בחירת אדם, נידון כפורש מן הרוב.
ובלשונו של רבי משה:
שמעתי ממורי הרב רבי יצחק אבוהב, שקיבל מרבו הרב רבי יצחק קנפנטון זלה"ה, טעם הדבר ב"קבוע", כי אולי הסכים דעתו ליקח מן הקבוע מאחר שהדבר הוא על צד הבחירה כי אולי בחר בזה הקבוע, אבל דפריש מרובא פריש אין הדבר תלוי אלא במציאות, כי יותר יקרה כשימצא אוקיא של כסף שנאמר שמן העשיר נאבדה, שיש לעשירים כסף הרבה יותר ויותר מן העני שאין לו מה שצריך לאכול
כתביו > ספר כללי התלמוד > כללי פסיקה

נושא נוסף לו ייחד רבי משה התייחסות נרחבת הוא כללי הפסיקה. החיד"א מביא בשמו כלל פסיקה שרווח במקומות מסוימים בספרד - לפסוק כדעתו של הרא"ש אף כשפסיקתו מנוגדת לפסיקתם של רי"ף ורמב"ם. פסיקה זו מנוגדת לכלל שעל פיו התווה רבי יוסף קארו את פסיקת ההלכה בספרו שולחן ערוך, לפסוק כשנים מתוך שלושת הפוסקים הנזכרים.
כתביו > ספר שאלות ותשובות

רבי יוסף בן נאים מסר כי משה בן-שבת אמזאלג העיד כי בידיו ספר שאלות ותשובות אוטוגרף מרבי משה דאנון, הדיין האחרון בפורטוגל.
ראו גם

יהדות פורטוגל
יהדות פאס
הערות שוליים

1 2  בהקדמה לספרו "כללי התלמוד" כתב: ”ומפני השכחה העירוני רעיוני אני הצעיר הדל באלפי משה ן' דנון הספרדי, ממלכות פורטוגאל מעיר קואינברא, בן האלוף המרומם יוסף ן' דנון ז"ל מגרושי קשטילייא, היושב פה העיר רבתי עם עיר פאס... לכן אכתוב לעצמי אני ממה שזכור אני קיבלתי מרבותי, וממאי דגריסנא”. ראו: ספר "כללי התלמוד" באתר: הספרייה הלאומית.
1 2  תשובות אלו שולבו בספרו "כללי התלמוד" בפרק העוסק בענייני נידוי וחרם. ראו באוטוגרף "כללי התלמוד", תצ' 138 - 146, באתר: הספרייה הלאומית.
↑  רבי יעקב משה טולידאנו, אוצר גנזים, עמ' 41 - 47, באתר היברובוקס.
↑  פרשן הדת, כינוי לרש"י. מליצה משמו של בנו של המן "פרשנדתא" (אסתר ט ז).
↑  מליצה מלשון הכתוב "בן פורת יוסף" (בראשית מט כט) והכוונה לרבי יוסף טוב עלם
↑  החיד"א, שם הגדולים, מערכת י ערך: רבנו יעקב בר מאיר, ווילנא, תרי"ב.
↑  ראו: כתובות טו א.
↑  ראו עוד: יהונתן אומן, ישראל אומן ושהם בריס, המעיין, ניסן תש"פ, שיטת החיד"א בקבוע ופריש, באתר: מכון שלמה אומן.
↑  החיד"א, ברכי יוסף, חושן משפט, כה, כט.
↑  מלכי רבנן, דף צח  טור ג, ירושלים, תרצ"א.
| --- | --- |
בקרת זהויות :  NLI: 987007306393505171  ISNI: 0000 0003 7028 4291  VIAF: 241925209   WorldCat (עם VIAF): 241925209
מערת לאס צ'ימנאס

מערת לאס צ'ימנאס (בספרדית: Cueva de Las Chimeneas, מילולית "מערת הארובות") היא אתר ארכאולוגי במועצה העירונית פואנטה וייסגו (ספ') בקהילה האוטונומית קנטבריה בצפון ספרד. המערה שוכנת בגובה 180 מטרים מעל גובה פני הים על המדרון הדרום-מזרחי של הר קסטיו, והיא אחת מהמערות במכלול המכונה "המערות של מונטה קסטיו" (Las cuevas del monte Castillo). ביולי 2008 היא נכללה באתר המורשת העולמית "מערת אלטאמירה ואמנות המערות בתקופת האבן המוקדמת בצפון ספרד" של ארגון אונסק"ו.
המערה התגלתה בטעות בשנת 1953. בתחילה לא נמצא שום דבר מעניין בפנים, אך עד מהרה התברר כי דרך פירי הקרסט הרבים בסלע (ה""ארובות" שמהן קיבלה המערה את שמה) ניתן להגיע לגלריה הממוקמת במפלס התחתון, שקירותיה מעוטרים בציורים פלאוליתיים וגילופי סלע.
המפלס התחתון של המערה מורכב ממסדרון באורך של 80 מטרים ורוחב של עד 4 מטרים, המוביל לגלריה בגודל של כ־20 × 17 מטרים, שקירותיה מעוטרים בחריטות ורישומים של סמלים מופשטים עשויים בצבע שחור, ובעלי חיים (כולל איילים, סוסים, יעלים, פר הבר וצבאים). במהלך החפירה התגלו לסת של אייל וכלי אבן עשויים צור (שלושה להבים, מקדחה אחת ושני מגרדים). לא ניתן לבצע חפירות ארכאולוגיות בחלקים מהמערה בגלל העובדה שחלק משמעותי מהמפלס התחתון, כולל הכניסה המקורית, התמוטט ונוצרו נטיפים סביב גושי הסלע שהתמוטטו.
הכרונולוגיה של המערה אינה ודאית. על סמך ניתוח רשמי, הציורים סווגו בסגנון III על פי השיטה שהציע הארכאולוג הצרפתי אנדרה לרואה-גוראן (אנ') והציורים הם בני 17,000 שנים, כלומר בתקופת התרבות הסולוטרנית. תיארוך פחמן-14 הראה תאריכים בין 15,000 ל-13,000 שנים לפני זמננו, כלומר בתקופת התרבות המגדלנית, אך לא כל החוקרים קיבלו תוצאות אלה.
הערות שוליים

1 2  Andrew J. Lawson, Painted Caves: Palaeolithic Rock Art in Western Europe, OUP Oxford, 2012, Page 285, ISBN 9780199698226
| --- | --- |
בקרת זהויות :  VIAF: 316431152   WorldCat (עם VIAF): 316431152
מכון זולת לשוויון וזכויות אדם

| --- | --- |

 התאגדות:  עמותה
 מדינה:  ישראל ישראל
 מטה הארגון:  תל אביב
 חטיבות:  מחקר, דוברות
 מייסדים:  צלי רשף, אליאס מטאנס, נעמי חזן, יוסי יונה, נחמה קרפול-בורק
 נשיא:  זהבה גלאון
 מנכ"ל:  עינת עובדיה
 תקופת הפעילות:  2019–הווה (כ־5 שנים)
 https://zulat.org.il/
 
מכון זולת - לשוויון וזכויות אדם הוא מכון מחקר ישראלי הפועל כעמותה שמטרתו לקדם מדיניות סדר יום הומניסטי. המכון תומך בגופים פוליטיים ואחרים, הפועלים בישראל לקידום ערכים ולהשגת מטרות המזוהות עם השקפת עולם של שמאל-ליברלי: קידום זכויות האדם, זכויות אזרח, שוויון ושותפות בין כל מגזרי החברה הישראלית. אופן הפעולה העיקרי של המכון לקידום מטרות אלה הוא בשדה הפוליטי, על ידי הסברה ושתדלנות בקרב מקבלי החלטות בממשלת ישראל ובכנסת, יצירת מקורות מידע באמצעות תמיכה במחקרים, והצגה אקטיבית של המידע למקבלי ההחלטות. כל זאת במטרה להשפיע על הדרג הפוליטי ועל מעצבי דעת קהל בתקשורת.
רקע

מכון זולת הוא עמותה שהוקמה ב-2019 על ידי יו"ר מרצ זהבה גלאון, אילן ברוך וצלי רשף. לפי מקימיו, הקמת המכון הייתה נחוצה כמענה לגופים דומים בעלי סדר-יום ימני.
אמצעים

המכון פועל להשגת מטרותיו בעיקר בשדה הפוליטי. בין האמצעים שבהם הוא משתמש:
מימון מחקרים בנושאים פוליטיים, חברתיים וכלכליים, כדי לספק מידע עדכני ורלוונטי שישמש לקידום מטרותיו של המכון. מחקריו של המכון מתמקדים בנושאים של משטר וממשל, שוויון חברתי, שוויון לפלסטינים אזרחי ישראל, שוויון מגדרי, תקשורת חופשית, וזכויות האדם של הפלסטינים ביו״ש.
פרסום המידע ועמדות המכון בציבור כדי לעורר מודעות רחבה, בעיקר בצורת דוחות, סקרי דעת קהל, ניירות מדיניות וניירות עמדה. המכון מפרסם סקרים הבוחנים את העמדות בציבור הישראלי בנושאים הנוגעים לשוויון ולזכויות אדם, ומשתמש בפרסומים הללו כדי לתמוך בשינוי חוקים, ברפורמות פוליטיות ובהצעות לשינוי מדיניות.
פעולות הסברה בקרב מקבלי החלטות, כגון השתתפות בדיוני ועדת החוץ והביטחון.